Frank Gymer

Frank Julius Gymer (s. 7. kesäkuuta 1996 Helsinki) on suomalainen jääkiekkoilija, joka pelaa Tanskan pääsarja Metal Ligaen-joukkue Rødovre Mighty Bullsissa. Hän on pelipaikaltaan keskushyökkääjä, mutta Gymer osaa pelata myös laidassa.

 Ura 
 Seuraura 
Gymer aloitti jääkiekkoilun Itä-Helsingin Kiekossa, josta hän siirtyi 12-vuotiaana Jokereihin. Gymer voitti seurassa B-nuorten Suomenmestaruuden vuosina 2013 ja 2014. Kesäkuussa 2014 hän teki 2+1-vuotisen KHL-sopimuksen Jokereiden kanssa. Gymer pelasi kauden 2014–2015 vielä kokonaan seuran A-nuorissa. Hän voitti Jokereiden sisäisen piste- ja syöttöpörssin tehoilla 17+33=50, kuten myös kevään 2015 pudotuspeleissä tehoilla 1+4=5.

Elokuussa 2015 Jokerit lainasi Gymerin koko kauden 2015–2016 kestävällä sopimuksella Mestis-joukkue Mikkelin Jukureihin. Hän pelasi siellä 18 ottelua tehopistein 2+6=8, kunnes marraskuussa Gymer jätti joukkueen ja siirtyi Jokereiden A-nuorten vahvuuteen. Gymer ja Jukurit katsoivat tämän parhaaksi vaihtoehdoksi hänen kehityksensä kannalta. Pari päivää myöhemmin 29. marraskuuta 2015 Gymer teki Jokereissa KHL-debyyttinsä Ak Bars Kazania vastaan. Hänet merkittiin joukkueensa nelossentteriksi laidoilleen Jani Rita ja Daine Todd. Gymer sai ottelussa jääaikaa 2.43 minuuttia. Hän pelasi Jokereissa kauden aikana kaikkiaan kaksi runkosarjaottelua. Gymer pelasi joukkueessa myös kahden Spengler Cup -ottelun verran.

Kaudella 2016–2017 Gymer sai osaksi loukkaantumisten myötä vastuuta Jokereiden KHL-vahvuudessa ja hän lopulta murtautui loppukaudella joukkueen kokoonpanoon tehden 16 runkosarja- ja kolmessa playoff-ottelussa tehot 1+1=2. Gymer teki KHL-uransa avausmaalin 6. joulukuuta 2016 Medveščak Zagrebia vastaan. Neljännesvälierissä hän jakoi Jokereiden sisäisen tehotilaston voiton Antti Pihlströmin kanssa lukemalla +1. Gymer pelasi valtaosan alkukaudestaan lainalla Mestis-joukkue Kiekko-Vantaassa. Koska Jokerit oli nimennyt hänet ns. nuorten pelaajien listalle, Gymer liittyi jo joukkueen KHL-kauden päätyttyä takaisin Kiekko-Vantaan vahvuuteen. Hän jakoi Mestiksen pudotuspeleissä joukkueen sisäisen tehotilaston voiton toisen Jokerit-lainan, Atte Mäkisen kanssa lukemalla +5. Gymer voitti kauden päätteeksi Mestis-hopeaa.

Gymer siirtyi kaudeksi 2017–2018 kaksivuotisella sopimuksella SM-liigajoukkue Kalevan Palloon. Hän teki liigadebyyttinsä kauden avauskierroksella 8. syyskuuta 2017 vieraissa Mikkelin Jukureita vastaan. Gymer merkittiin KalPan kakkosketjun vasempaan laitaan Eetu Luostarisen ja Alexander Ruuttun viereen. Hän teki ottelussa myös liigauransa avausmaalin, joka jäi KalPan 0–3-voittoon päättyneen ottelun ratkaisumaaliksi. Perttu Pullinen valitsi Gymerin ottelun Alumnien tähtien kakkostähdeksi. Kaikkiaan hänen tulokaskautensa toi 40 runkosarja- ja kolmessa playoff-ottelussa tehot 2+2=4. Mestarien liigassa Gymer teki viidessä ottelussa tehot 2+2=4. Kaudella 2018–2019 hän teki SM-liigan yhden kauden piste-ennätyksensä tehoilla 7+12=19. Gymer voitti kauden aikana myös Spengler Cupin.

Kaudeksi 2019–2020 Gymer siirtyi kaksivuotisella sopimuksella Pelicansiin. Hänen kautensa osoittautui kuitenkin pettymykseksi ja Gymerin oli vaikea löytää itselleen sopivaa roolia. Hän pelasi usein kokoonpanoon mahtuessaan nelosketjussa ja ylimääräisenä hyökkääjänä. Gymer teki lopulta vain 22 runkosarjaottelussa tehot 2+1=3. Mestarien liigassa Gymer pelasi kolme ottelua ilman tehopisteitä. Hän pelasi kauden aikana myös yhdeksän ottelua lainalla Mestis-joukkue Heinolan Peliitoissa, jonne Pelicans lainasi Gymerin vielä siirtotakarajan jälkeen lähtökohtaisesti loppukaudeksi. Hänellä oli kuitenkin oikeus palata kerran Pelicansin vahvuuteen. Maaliskuussa 2020 Gymer palasikin Pelicansiin, kun hän ja Peliitat olivat yhteisymmäryksessä päättäneet Gymerin siirtymisestä takaisin emojoukkueeseensa, koska hänelle ei löytynyt sopivaa roolia Peliittojen loppukauden joukkueesta. Myös kaudella 2020–2021 hänen oli vaikea löytää sopivaa roolia Pelicansista ja tehdä tulosta. Gymer pelasi siellä 30 runkosarja- ja kaksi playoff-ottelua tehopistein 1+5=6.

Gymer siirtyi kaudeksi 2021–2022 1+1-vuotisella sopimuksella Norjan Fjordkraft-ligaenin Lillehammer IK:hon.

 Maajoukkueura 
Gymer edusti Suomen alle 17-vuotiaiden maajoukkuetta Euroopan nuorten olympiafestivaaleilla vuonna 2013, jolloin hän voitti kultaa. Yhteensä Gymer on pelannut 13 nuorten ja seitsemän poikien maaottelua.

 Muuta 
Gymer valmistui ylioppilaaksi Mäkelänrinteen lukiosta keväällä 2016. Hänen isänsä John on brittiläinen entinen jalkapalloilija, joka pelasi 1980-luvulla mm. SM-sarjaa Porin Pallo-Tovereissa.

 Tilastot 
 2013–2014  Jokerit  A-SM  34  2  9  11  14  –  –  –  –  – 2014–2015  Jokerit  A-SM  45  17  33  50  71  6  1  4  5  10 2015–2016  Jokerit  A-SM  12  3  6  9  4  –  –  –  –  –   Jokerit  KHL  2  0  0  0  0  –  –  –  –  –   Jukurit  Mestis  18  2  6  8  2  –  –  –  –  – 2016–2017  Jokerit  KHL  16  1  1  2  0  3  0  0  0  0   Kiekko-Vantaa  Mestis  28  8  5  13  32  13  2  6  8  6 2017–2018  KalPa  SM-liiga  40  2  2  4  6  3  0  0  0  0 2018–2019  KalPa  SM-liiga  46  7  12  19  22  –  –  –  –  – 2019–2020  Pelicans  SM-liiga  22  2  1  3  6  –  –  –  –  –   Peliitat  Mestis  9  1  5  6  4  –  –  –  –  – 2020–2021  Pelicans  SM-liiga  30  1  5  6  4  2  0  0  0  2 2021–2022  Lillehammer IK  Norja  39  11  21  32  10  4  2  2  4  4 4 kautta  yhteensä  SM-liiga  138  12  20  32  38  5  0  0  0  2 3 kautta  yhteensä  Mestis  55  11  16  27  38  13  2  6  8  6 2 kautta  yhteensä  KHL  18  1  1  2  0  3  0  0  0  0

 Lähteet 

 Viitteet 

Luokka:Suomalaiset jääkiekkoilijat
Luokka:Vuonna 1996 syntyneet
Luokka:Elävät henkilöt